《百字令 吊李月楼二尹殉难仙游》
清代·梁蓉函

奇士犹龙，洵一时、变化风云莫测。放下花前吟咏笔，上马居然杀贼。

不厌卑官，籍酬壮志，襟抱谁能识。馀氛未扫，溪声流恨何极。

可似唐代睢阳，城孤援绝，莫展平戎策。事业休将成败论，孤注有人频掷。

梅岭风酸，枫亭月暗，过客增凄恻。如生原轸，定怀遗恨难释。

作者简介：清福建长乐人，字韵书。教谕许濂妻。幼承母教，工琴，善画，尤喜填词。有《影香窗诗钞》。